
	Cofnodion wedi’u Cadarnhau o gyfarfod y Pwyllgor Cyflawni Gweithredol 



	Dyddiad ac Amser y Cyfarfod
	Dydd Iau 30 Ebrill 2026 13.00pm – 16.00pm

	Lleoliad 
	Rhithwir trwy Microsoft Teams



	Aelodau yn bresennol
	Rachel Rowlands
	Aelod Annibynnol/ Cadeirydd y Pwyllgor 

	
	Patsy Roseblade
	Aelod Annibynnol

	Aelod Annibynnol

	Aelod Annibynnol

	
	Kathy Mason 	
	Aelod Annibynnol 

	
	Gethin Hughes
	Prif Swyddog Gweithredu 

	Yn Bresennol
	Sally May 
	Cyfarwyddwr Gweithredol Cyllid

	
	Claire Thompson 
	Cyfarwyddwr Gweithredol Strategaeth a Thrawsnewid 

	
	Stuart Morris
	Cyfarwyddwr Digidol 

	
	Hywel Daniel 
	Cyfarwyddwr Gweithredol Pobl (yn rhannol)

	
	Julie Denley
	Dirprwy Brif Swyddog Gweithredu Cymuned Sylfaenol, Iechyd Meddwl ac Anableddau Dysgu

	
	Natalie Price 
	Cyfarwyddwr Cynorthwyol Cynllunio'r Gweithlu Strategol (yn rhannol)

	
	Hayleigh Jones
	Dirprwy Gyfarwyddwr Pobl

	
	Louise Stait
	Cyfarwyddwr Cynorthwyol Dros Dro Llywodraethu Corfforaethol

	
	Charlotte Clarke
	Pennaeth Gwasanaethau Pobl

	
	Emily Summerhayes
	Arweinydd Denu Staff ac Adnoddau

	
	Lisa Whiteman-Pearce
	Pennaeth Datblygu Sefydliadol a Chynhwysiant (yn rhannol)

	
	Gareth Watts
	Cyfarwyddwr Gweithredol Llywodraethu Corfforaethol/Ysgrifennydd y Bwrdd 

	
	Louise Stait
	Cyfarwyddwr Cynorthwyol Dros Dro Llywodraethu a Risg (yn rhannol)

	
	Kathrine Davies
	Rheolwr Llywodraethu Corfforaethol 

	
	Sharon Edwards 
	Swyddog Llywodraethu Corfforaethol

	Eitem Agenda 
	
Busnes y Cyfarfod 

	1. 
	MATERION RHAGARWEINIOL 

	1.1 
	Croeso a Chyflwyniadau

	
	Croesawodd Cadeirydd y Pwyllgor bawb i'r cyfarfod, gan gynnwys y rhai oedd yn arsylwi ar y cyfarfod. Nodwyd fformat y trafodion yn ei ffurf rithwir hefyd. 
 
Nododd yr aelodau y byddai'r cyfarfod yn cael ei recordio i gynorthwyo Ysgrifenyddiaeth y Pwyllgor i sicrhau cywirdeb trafodaethau a phenderfyniadau sy'n gysylltiedig â chraffu yn ystod y cyfarfod.  Nododd yr aelodau y byddai'r recordiad yn cael ei ddinistrio unwaith y byddai'r cofnodion wedi'u cadarnhau fel cofnodion cywir. Cadarnhaodd yr aelodau eu bod yn hapus i fwrw ymlaen.  

	1.2
	Ymddiheuriadau am Absenoldeb

	
	· Dilys Jouvenat, Aelod Annibynnol
· Hayley Proctor, Aelod Annibynnol

	1.3
	Datganiadau o Fuddiant

	
	· Ni wnaed unrhyw ddatganiadau. 

	2.
	BUSNES YR AGENDA GYDSYNIO 

	2.1

	Atgoffodd R. Rowlands yr Aelodau fod yr agenda wedi'i hail-fformatio i gynnwys eitemau’r agenda gydsynio ar ddiwedd yr agenda. Gofynnodd a oedd unrhyw eitemau o'r agenda gydsynio (Eitem 10) yr oedd Aelodau'r Pwyllgor yn dymuno eu cyflwyno i'r Prif agenda i'w trafod. Nid oedd unrhyw eitemau. 

	3.
	MATERION RHAGARWEINIOL Y BWRDD

	3.1
	Cofnod Camau Gweithredu

	
	Derbyniwyd y Cofnod Gweithredu a thrafodwyd y materion allweddol canlynol: 

Cyfeiriodd G Hughes at y ddau ddiweddariad a oedd yn ymwneud â'r un eitem, h.y. nyrsio mewn ysgolion, a dywedodd fod y mater yn parhau i fod yn eithaf gweithredol a bod cynnydd parhaus yn cael ei wneud. Dywedodd ei fod yn disgwyl cael eglurder erbyn y Pwyllgor nesaf ac y byddai diweddariad yn cael ei gyflwyno trwy gyfrwng y Dangosfwrdd Perfformiad Integredig.

Holodd P. Roseblade ynglŷn ag eitem 6.1 yn y Cofnod Camau Gweithredu ac ynglŷn â’r risg gysylltiedig. Eglurodd G. Hughes fod y risg yn ymwneud â rhestrau aros deintyddol anaesthetig cyffredinol pediatrig. Dywedodd fod y capasiti wedi cynyddu a bod yr amseroedd aros yn lleihau yn unol â'r cynllun y cytunwyd arno, er bod y rhestr aros gyffredinol yn parhau i fod yn faith. Cadarnhaodd ymhellach y bydd diweddariadau ar y risg hon yn cael eu cynnwys mewn adroddiadau perfformiad yn y dyfodol.

Gofynnodd R Rowlands a ellid cryfhau geiriad y cofnod camau gweithredu i ddisgrifio'n glir beth yw cwmpas y cam gweithredu.

Ar ôl ystyried y diweddariadau i’r cofnod camau gweithredu, cadarnhaodd yr Aelodau eu bod yn fodlon cau'r camau gweithredu hynny a gynigiwyd fel rhai i'w cau.


	Penderfyniad:
	NODWYD y Cofnod Camau Gweithredu.

	Cam Gweithredu: 
	Dylid dod â'r wybodaeth ddiweddaraf fanwl am y cam gweithredu nyrsio mewn ysgolion i'r cyfarfod nesaf trwy gyfrwng y Dangosfwrdd Perfformiad

	Cam Gweithredu:
	Dylid cyflwyno diweddariad ar restrau aros deintyddol anaesthetig cyffredinol dan y Dangosfwrdd Perfformiad

	3.2
	Materion sy'n Codi sydd heb gael eu cynnwys yn y Cofnod Camau Gweithredu

	
	Ni chodwyd unrhyw faterion.  

	3.3
	Blaengynllun Gwaith y Pwyllgor 

	
	Cyflwynodd G Watts yr adroddiad ar gyfer cyflawnrwydd busnes anarferol y Pwyllgor gyda sawl eitem ar yr agenda ar gyfer heddiw a'r rhai a gynigiwyd ar gyfer y cyfarfod nesaf. 

Dywedodd H. Lentle yr ymddengys fod agenda cyfarfod Gorffennaf 2026 yn arbennig o brysur a holodd a oedd yr agenda’n rhy heriol. Mewn ymateb, esboniodd G. Watts fod y sefyllfa’n cael ei hadolygu’n gyson a bod camau ar waith gogyfer cynllunio agendâu fel y gellir rheoli capasiti. Cydnabu'r pwysau presennol, ond nododd fod y sefyllfa’n newid yn gyson ac y bydd yn parhau i gael ei monitro.

	Penderfyniad:
	NODWYD y Blaengynllun Gwaith

	Cam Gweithredu: 
	Ni nodwyd unrhyw un. 

	4. 
	RHEOLI RISG

	4.1
	Y Gofrestr Risg Sefydliadol
Cyflwynodd G Watts ddiweddariad llafar a dywedodd na fyddai’r diweddariad ysgrifenedig arferol yn cael ei gyflwyno oherwydd problemau capasiti yn y tîm yn sgil bylchau staffio. Dywedodd fod L Stait bellach wedi ymuno â'r tîm, ac y bydd fersiwn ddiweddaraf y Gofrestr Risg Sefydliadol yn cael ei chyflwyno i'r Grŵp Arwain Gweithredol ar 11 Mai 2026.

Cydnabu G Watts na fydd y Pwyllgor yn cyfarfod eto tan fis Gorffennaf, felly cadarnhaodd y bydd y risgiau sy'n berthnasol i'r Pwyllgor yn cael eu dosbarthu ymhlith yr Aelodau ar ôl i’r Grŵp Arwain Gweithredol eu hystyried, ynghyd ag unrhyw ddiweddariadau ategol. Bydd yr aelodau'n cael eu gwahodd i godi unrhyw gwestiynau ar ôl eu derbyn.

Aeth yn ei flaen i nodi bod goruchwyliaeth briodol yn parhau i fod ar waith, a rhoddodd sicrwydd bod meysydd risg allweddol, gan gynnwys bregusrwydd gwasanaethau a gweithredu diwydiannol parhaus, yn parhau i gael eu monitro.

O gyfarfod mis Gorffennaf ymlaen, bydd diweddariadau risg ysgrifenedig yn ailddechrau fel eitem sefydlog ar yr agenda.

Cydnabu R Rowlands fod goruchwyliaeth briodol o'r risgiau yn parhau i fod ar waith a'i bod yn fodlon i'r Gofrestr Risg Sefydliadol gael ei dosbarthu ymhlith yr Aelodau ar ôl i’r Grŵp Arwain Gweithredol ei hystyried.

	Penderfyniad:
	NODWYD y gofrestr

	Cam Gweithredu:
	Dylid dosbarthu’r Gofrestr Risg Sefydliad ar ôl i’r Grŵp Arwain Gweithredol ei hystyried.

	5.
	CONGLFAEN STRATEGOL - GWELLA GOFAL

	5.1
	Dangosfwrdd Perfformiad Integredig
Cyflwynodd C Thompson yr adroddiad a thynnodd sylw at y materion allweddol canlynol: 

Nodwyd bod gwelliant parhaus i’w weld mewn perfformiad a diagnosteg canser. Fodd bynnag, erys yr heriau parhaus a ganlyn:

· Bodloni targedau pedair awr a deuddeg awr Adrannau Achosion Brys. 
· Nodwyd bod perfformiad mewn perthynas â rhoi'r gorau i ysmygu yn destun pryder, a nodwyd mai hwn yw’r sefydliad gwannaf ei berfformiad yng Nghymru;
· Mae nifer y rhai sy'n derbyn brechiadau yn parhau i fod yn uchel - y sefydliad hwn yw’r gorau trwy Gymru am frechu plant ac mae’n drydydd trwy Gymru am frechu pobl 65 oed a hŷn;
· Nid yw cyfraddau absenoldeb salwch wedi dangos gwelliant parhaus eto, er gwaethaf camau rheoli parhaus.

Cyflwynodd R Rowlands sylwadau am berfformiad o ran rhoi'r gorau i ysmygu, a nododd y byddai'n ddefnyddiol deall yn well beth yw’r rhesymau sylfaenol dros y perfformiad gwael.
Cydnabu C Thompson hyn a chyflwynodd ddiweddariad yn sgwrs y cyfarfod, gan ddweud y bydd dadansoddiad manylach o berfformiad rhoi'r gorau i ysmygu yn cael ei gyflwyno yn y cyfarfod nesaf.

Mewn perthynas â diagnosteg, er bod yr adroddiad yn cyfeirio at gynaliadwyedd ar gyfer 2026/27, nododd N Mesher fod adroddiadau eraill ar hyn o bryd yn dangos hyn fel sero, ac nad yw'r sefyllfa o ran cynaliadwyedd hirdymor wedi'i phennu'n glir. 

Cadarnhaodd G Hughes fod hyn yn cael ei gydnabod ac yr ymdrinnir â’r mater trwy gyfrwng gwaith diagnostig Cam 1 Parc Iechyd Llantrisant, gan ganolbwyntio ar ddefnyddio adnoddau a chapasiti mewn ffordd fwy hyblyg, yn cynnwys CT, MRI a defnydd o’r gweithlu. Tra’n aros am gymeradwyo’r contract, caiff opsiynau fel gweithio ar benwythnosau ac opsiynau mewnol eu datblygu. Ar hyn o bryd, mae endosgopi yn cynnal y sefyllfa wyth wythnos, ac mae’r sefyllfa’n dal i gael ei monitro. 

Cododd P Roseblade bryderon ynghylch data’n ymwneud â rhoi'r gorau i ysmygu, gan nodi’r cyfyngiadau sy’n perthyn i asesiadau ffôn heb brofion carbon monocsid. Bwriodd amheuaeth hefyd ar eglurder a darllenadwyedd graffiau perfformiad a gyflwynir yn yr adroddiad, ynghyd â diffyg data’n ymwneud ag ambiwlansys lleol a pherfformiad ehangach yn ymwneud â strôc. 

Eglurodd C Thompson fod amseroedd ymateb cymunedol a mynediad i’r uned strôc o fewn pedair awr wedi'u cynnwys yn yr adroddiad. Esboniodd G Hughes fod yna newid cenedlaethol wedi bod mewn adroddiadau am berfformiad ambiwlansys, a chynigiodd roi eglurhad pellach.

Rhoddodd J Denley ddiweddariad am y gwaith a oedd yn ymwneud â rhoi'r gorau i ysmygu, a dywedodd fod cydweithrediad agosach yn cael ei ddatblygu ar draws timau gweithredol, gyda chyfranogiad gweithredol gan Ymgynghorwyr Iechyd y Cyhoedd trwy gyfrwng y Bwrdd Gwella Gofal. Dywedodd fod y gwaith hwn yn helpu i ymgorffori camau rhoi'r gorau i dybaco mewn gwaith cynllunio gweithredol. Esboniwyd y bydd Tîm Iechyd Cyhoeddus Cymru yn gweithio'n agos gyda Grwpiau Gofal, rheolwyr a thimau gweithredol i gydweddu’n well â'r agenda iechyd cyhoeddus, gyda’r bwriad o fwrw ymlaen â nifer fechan o bynciau blaenoriaeth, gan gynnwys rhoi'r gorau i ysmygu, ddwywaith y flwyddyn. Mae hyn yn cynnwys nodi camau ymarferol y gellir eu cymryd mewn ysbytai a lleoliadau cymunedol.

Tynnodd H Daniel sylw’r Pwyllgor at y ffaith bod cyfraddau absenoldeb salwch yn parhau i fod yn uchel a’u bod yn parhau i fod yn her. Er bod ffocws sylweddol ar y maes hwn, ni welir gwelliannau’n ddigon cyflym. Tynnodd sylw at y ffaith bod y sefydliad yn parhau i fod yn allanolyn a bod angen ystyriaeth bellach er mwyn ddeall yr hyn y mae'r data yn ei ddangos. Bydd rhagor o fanylion yn cael eu harchwilio’n ddiweddarach dan adroddiad metrigau'r gweithlu.

Soniodd H Lentle am anghysondebau wrth gyflwyno gwybodaeth yn yr adroddiad, gan nodi bod cymysgedd o fformatau’n golygu bod yr adroddiad yn anos ei ddehongli, ac y byddai’n ddefnyddiol cael mwy o gysondeb rhwng canrannau a niferoedd gwirioneddol cleifion. Soniodd hefyd am ddiffyg data diabetes ar gyfer mis Mawrth - o’r herwydd, nid yw’n glir a yw’r perfformiad yn gwella ynteu’n gwaethygu. Hefyd, cododd bryderon ynghylch data llwybr canser a amheuir, a soniodd am anghysondeb posibl rhwng y ffigur a nodwyd, sef 67.8%, a'r graff cyfatebol. Cyflwynodd C. Thompson esboniad yn sgwrs y cyfarfod; dywedodd mai’r graff a oedd yn gywir, a bod y llinellau glas ar y graff ar 60/70% yn cyfateb i werth 65.8%.

Dywedodd C Thompson fod llawer iawn o waith llaw yn gysylltiedig â chynhyrchu graffiau’r llwybr canser a chadarnhaodd y byddent yn cael eu hadolygu i wirio’u cywirdeb. Er ei bod yn bwysig cadw canrannau a niferoedd, nododd y gellid cynnwys niferoedd cleifion yn yr adran prif bwyntiau yn hytrach nag ar y dudalen flaen, er mwyn gwella eglurder. Mewn perthynas â data diabetes, cadarnhaodd fod rhywfaint o wybodaeth ar goll oherwydd oedi gyda data mis Mawrth. Bydd yn edrych ar hyn ac yn rhoi eglurhad.

Ailadroddodd G Hughes bryder cyfunol y Pwyllgor ynglŷn â'r ffaith bod cleifion yn gorfod aros deuddeg awr yn yr Adran Achosion Brys, a chadarnhaodd fod hyn yn parhau i gael ei fonitro'n agos, gan ganolbwyntio ar drywyddau gwella. Nododd fod lleihau nifer a hyd arosiadau yn yr Adran Achosion Brys yn fater a gaiff ei ailystyried trwy gyfrwng y rhaglen wella, a chydnabu’r effaith sylweddol ar brofiad cleifion. Bydd y mater hwn yn cael ei uwchgyfeirio trwy gyfrwng yr adroddiad prif bwyntiau, a bydd y Pwyllgor yn cael ei ddiweddaru.

Mae perfformiad canser yn parhau i fod tua 65% ar gyfer mis Mawrth; ac ar hyn o bryd, hwn yw’r Bwrdd Iechyd sy'n perfformio orau yng Nghymru.  Fodd bynnag, mae'r perfformiad yn parhau i fod yn is na'r lefel a ddisgwylir ar gyfer y boblogaeth, ac mae cleifion yn parhau i ddioddef oedi mewn llwybrau diagnostig. Mae’r mater hwn yn parhau i fod yn ffocws allweddol ar gyfer y flwyddyn, a phwysleisiwyd bod angen craffu parhaus.


	Penderfyniad: 
	NODWYD y Cyflwyniad. 

	Cam Gweithredu:
	Darparu dadansoddiad manylach o’r perfformiad mewn perthynas â rhoi'r gorau i ysmygu yn y Dangosfwrdd Perfformiad Integredig nesaf 

	Cam Gweithredu:
	Darparu briff yn ymwneud â’r mesurau diwygiedig mewn perthynas â pherfformiad ambiwlansys, gan gynnwys goblygiadau o ran adrodd a dehongli

	Cam Gweithredu:
	Dylai’r risgiau sy'n gysylltiedig â'r targedau pedair awr a deuddeg awr ar gyfer Adrannau Achosion Brys gael eu huwchgyfeirio i'r Bwrdd trwy gyfrwng yr adroddiad prif bwyntiau.

	5.2
	Cynllun Tymor Canolig Integredig 2025-2025 - Adolygiad Chwarter Pedwar
Cyflwynodd C Thompson yr adroddiad a thynnodd sylw at gynnydd cadarnhaol, gan nodi y gwelwyd daduwchgyfeirio yn Chwarter 4, ynghyd â chyflawni da yn erbyn y Cynllun Tymor Canolig Integredig hyd yn hyn, gwelliant mewn safonau a phrosesau diabetes, adferiad parhaus mewn gofal a gynlluniwyd, a chynnydd o ran troi dangosyddion perfformiad yn wyrdd. Tynnodd sylw hefyd at lansio llwybr Hwb Iechyd Integredig ar gyfer Menywod yn ystod y flwyddyn a chyflawni'r cynllun ariannol.

Croesawodd R Rowlands y cynnydd, ond cododd bryderon ynghylch llwybrau mynediad i'r Hwb Iechyd Menywod, a gofynnodd yn benodol a allai dibyniaeth ar atgyfeiriadau meddygon teulu greu rhwystrau neu anawsterau a fyddai’n effeithio ar allu menywod i gael mynediad iddo. Gofynnodd a oedd llwybrau atgyfeirio amgen neu ychwanegol wedi'u rhagweld i sicrhau hygyrchedd. Dywedodd C Thompson y bwriedir i’r Hwb Menywod weithio ar draws nyrsys arbenigol, meddygon teulu a gwasanaethau cymunedol, a bod gwaith parhaus yn cael ei wneud i wella trefniadau cyfeirio a hygyrchedd. Cadarnhaodd y gallai'r tîm ddarparu rhagor o wybodaeth am drefniadau mynediad.


	Penderfyniad:
	NODWYD yr adroddiad

	Cam Gweithredu:
	Dylid cyflwyno rhagor o wybodaeth yn ymwneud â llwybrau mynediad i'r Hwb Iechyd Menywod

	5.3
	Adroddiad ar y Prif Bwyntiau Digidol a Data
Cyflwynodd S. Morris yr adroddiad a thynnodd sylw’r Pwyllgor at y materion allweddol canlynol: Nododd gyfnod dwys o weithgarwch ar gyfer y Gyfarwyddiaeth Ddigidol, lle rhoddwyd pedair prif system ar waith yn llwyddiannus, yn cynnwys y system Radioleg a aeth yn fyw ar 4 Mawrth 2026. Y Bwrdd Iechyd hwn oedd yr unig sefydliad i fodloni'r amserlen ofynnol, a gwnaed hynny gyda chefnogaeth y timau Digidol a chydag arweiniad y Swyddfa Rheoli Gweithredol. Er bod rhai problemau’n parhau, nododd nad ydynt yn unigryw i'r sefydliad. Soniodd S Morris am gyfnod pan gyflawnwyd llawer iawn o waith digidol. Yn ystod y cyfnod hwnnw, aeth nifer o brif systemau’n 'fyw' a chawsant eu rhoi ar waith yn llwyddiannus, gan gynnwys uwchraddio Radioleg, BadgerNet, OpenEyes, a defnyddio system Presgripsiynu a Gweinyddu Meddyginiaethau yn Electronig (EPMA); mae’r materion sy’n weddill wrthi’n cael eu rheoli..

Cyflawnwyd y datblygiadau hyn ochr yn ochr ag ymdrechion i gwblhau'r rhaglen gyfalaf diwedd blwyddyn, gan weithio'n agos gyda'r Tîm Cyfalaf i wella seilwaith digidol craidd.

Tynnodd S Morris sylw hefyd at heriau’n ymwneud â'r Cofnod Electronig Cleifion Iechyd Meddwl. Cwblhawyd y gwaith caffael yn lleol, ond disgwylir o hyd am gymeradwyaeth a chyllid terfynol gan Lywodraeth Cymru.  Gallai oedi pellach esgor ar gynnydd mewn costau, gan arwain hefyd at ohirio rhaglenni a risg parhaus i ofal a diogelwch cleifion.

Ychwanegodd hefyd fod lefelau gweithgarwch yn parhau i fod yn uchel, a bod storio cofnodion meddygol a dibyniaeth barhaus ar gofnodion papur yn esgor ar her barhaus. Nododd newidiadau strwythurol cyfredol a chynlluniedig o fewn y tîm, gan gynnwys secondiadau diweddar a threfniadau interim, a dywedodd fod strwythurau sefydliadol tymor hwy yn cael eu hystyried. 

Cydnabu R Rowlands ehangder y gwaith a gyflawnwyd a llongyfarchodd y tîm ar roi’r systemau ar waith mewn amgylchiadau heriol iawn.

Croesawodd P Roseblade y cynnydd a wnaed mewn perthynas â risgiau hirdymor. Bwriodd amheuaeth ar lunio adroddiadau am gofnodion meddygol; er ei bod yn fuddiol cael gwybod beth yw lefel y gweithgarwch, nododd nad yw’n glir bob amser sut beth yw sefyllfa “dda” yn ymarferol. Dywedodd S Morris fod adrodd o’r math hwn yn gymharol newydd. Y bwriad yw deall yn well beth yw’r sefyllfa mewn perthynas â lleihau papur, y pwysau o ran storio, ac i ble y symudir cofnodion. Cadarnhaodd fod data ar gael ynglŷn ag apwyntiadau clinigol y bwrir ymlaen â nhw gyda neu heb gofnodion a bod modelau hybrid yn cael eu defnyddio fwyfwy.

Adleisiodd K Mason y llongyfarchiadau a roddwyd mewn perthynas â gweithredu’r systemau’n llwyddiannus, a myfyriodd ar raddfa’r cofnodion papur a welwyd yn ystod ymweliad diweddar. Awgrymodd y byddai’n fuddiol cael trafodaeth bellach ynghylch sut y cyflwynir gwybodaeth, fel y gellir mynd ati’n well i osod data gweithgarwch mewn cyd-destun ystyrlon.

Gofynnodd P Roseblade a oedd data ar gael ynghylch nifer yr apwyntiadau y bwriwyd ymlaen â nhw heb y cofnod meddygol, neu lle na chafodd y cofnodion eu diweddaru. Cadarnhaodd S Morris fod y data hwn ar gael a rhoddodd sicrwydd i’r Pwyllgor na cheid unrhyw achlysur lle na fyddai modd bwrw ymlaen ag apwyntiad oherwydd diffyg gwybodaeth briodol, gan y byddai’r wybodaeth ar gael ar bapur neu ar y porth.

Cyfeiriodd G Hughes at y pryderon parhaus a godwyd ynglŷn â'r diffyg eglurder sydd ei angen i fwrw ymlaen â dyfarnu'r Cofnod Iechyd Meddwl, a dywedodd y dylid uwchgyfeirio’r mater hwn i'r Bwrdd.

Holodd R Rowlands ynglŷn â’r risg sydd ynghlwm wrth gostau ychwanegol ac oedi pe na bai'r contract yn cael ei ddyfarnu erbyn y 5 Mehefin. Mewn ymateb i hyn, cadarnhaodd S Morris fod costau caffael yn gostau amser cyfyngedig, ac y gallai unrhyw oedi arwain at orfod ailgaffael a llunio Achos Busnes diwygiedig.
Cadarnhaodd S May nad oes cyllid cyfalaf disgresiwn ar gael i amsugno unrhyw gynnydd mewn costau, a phwysleisiodd fod y Cofnod Iechyd Meddwl yn hanfodol o ran sicrhau diogelwch cleifion a bod yr adnodd angen cymorth priodol er mwyn gallu ei roi ar waith.


	Penderfyniad:
	NODWYD yr adroddiad

	Cam Gweithredu:
	Adolygu sut y mae data ynghylch cofnodion meddygol a defnydd o bapur yn cael ei gyflwyno, gan gyfleu’r effaith yn gliriach.

	Cam Gweithredu:
	Mae angen cyfeirio’r risgiau sy'n gysylltiedig â’r Cofnod Iechyd Meddwl at y Bwrdd trwy gyfrwng yr adroddiad prif bwyntiau.

	6.
	CONGLFAEN STRATEGOL – YSBRYDOLI POBL

	6.1
	Arolwg Staff y GIG
Rhoddodd L Whiteman-Pearce gyflwyniad yn tynnu sylw at y meysydd allweddol a ddangosodd fod yna gynnydd sylweddol yng nghyfranogiad ac ymgysylltiad y staff yn Arolwg Staff y GIG 2025.

Nodwyd gwelliannau o ran hyder y staff i godi llais yn ddiogel, ynghyd â gwelliannau o ran codi pryderon, balchder yn y sefydliad, hyblygrwydd, a’r bwriad i aros, gydag ychwaneg o staff yn dweud eu bod yn cael eu cefnogi a’u bod yn gallu adeiladu gyrfa o fewn y sefydliad.

Ond nodwyd pryderon parhaus mewn perthynas â diffygiad, llwyth gwaith, newidiadau, amgylcheddau gwaith iach, ac egni ar gyfer bywyd y tu allan i'r gwaith. Tynnwyd sylw hefyd at faterion parhaus yn ymwneud ag aflonyddu.
Pwysleisiwyd ymrwymiad clir i dryloywder a gweithredu amlwg mewn ymateb i adborth staff.

Tynnodd H Daniel sylw at y ffaith y derbyniwyd mwy na 1,400 o sylwadau testun rhydd, a bod hynny wedi arwain at ddadansoddiad cyfoethocach i lywio gwelliannau mewn absenoldeb salwch, yr amgylchedd gwaith, a meysydd cynnydd cadarnhaol. Awgrymodd y byddai dadansoddiad thematig o sylwadau testun rhydd yn cael ei rannu gyda'r Bwrdd i ategu gwelliannau a dysgu sefydliadol. 

Nododd H Lentle ei bod yn bwysig i’r sefydliad ymgysylltu'n amlwg â'r materion anos a godwyd er mwyn dangos y treulir amser yn deall adborth y staff ac yn ymdrin ag ef yn iawn.

Croesawodd N Mesher ansawdd y data a phwysleisiodd fod arweinyddiaeth a rheolaeth ar bob lefel yn sylfaenol i welliannau. Holodd pa mor fanwl y gellid dadansoddi’r data a dywedodd fod angen defnyddio’r data i ategu’r gwaith o ddatblygu arweinwyr pobl. Dywedodd L Whiteman-Pearce fod y dangosfwrdd yn hygyrch i bob defnyddiwr, gan alluogi unigolion i dreiddio i’r data sydd fwyaf perthnasol iddynt hwy.

Cydnabu H Daniel y cyfraddau ymateb a dderbyniwyd gan y Grwpiau Gofal.


	Penderfyniad: 
	NODWYD yr adroddiad a rhoddodd yr adroddiad sicrwydd i’r Pwyllgor

	Cam Gweithredu:
	Bydd dadansoddiad thematig o sylwadau testun rhydd yn cael ei rannu gyda'r Bwrdd i ategu gwelliannau a dysgu sefydliadol.


	6.2
	Adroddiad Blynyddol Cysylltiadau Gweithwyr
Cyflwynodd C Clarke drosolwg o weithgarwch Cysylltiadau Gweithwyr rhwng Ebrill 2025 a Mawrth 2026, lle tynnwyd sylw at y materion allweddol canlynol:

Gwell amseroldeb a goruchwyliaeth mewn perthynas â rheoli achosion Cysylltiadau Gweithwyr, datrys materion ynghynt ac yn fwy anffurfiol, a chyflwyno fframwaith seiliedig ar risg i bennu achosion estynedig a risg uchel. Nododd bryderon parhaus ynghylch materion ymddygiadol ac achosion hirdymor, cadarnhaodd fod achosion tribiwnlys cyflogaeth yn parhau i fod yn isel, a dywedodd fod data Cysylltiadau Gweithwyr yn cael ei adolygu yn ôl nodweddion demograffig a nodweddion gwarchodedig er mwyn gallu sylwi ar themâu a ddaw i'r amlwg.

Holodd R Rowlands ynghylch canlyniadau a themâu achosion tribiwnlys cyflogaeth, a pha un a oedd yna unrhyw gysylltiad rhwng prosesau mewnol ac uwchgyfeirio achosion at dribiwnlysoedd. Dywedodd C Clarke fod nifer yr achosion tribiwnlys yn parhau i fod yn isel a’u bod, yn aml, yn ymwneud â materion cymhleth a lluosog, a allai ddod i ben ar wahanol gyfnodau (gan gynnwys tynnu'n ôl neu gael eu taflu allan). Nododd fod achosion o’r fath yn codi fel arfer pan fo unigolion yn teimlo nad yw prosesau mewnol wedi datrys materion er eu boddhad.

Ychwanegodd H Daniel fod data Cysylltiadau Gweithwyr, data’r arolwg staff a data salwch yn cael eu triongli fwyfwy er mwyn gallu canfod themâu a llywio camau ataliol.

Gofynnodd P Roseblade a yw staff sydd wedi’u hatal am gyfnod estynedig yn cael cyflog llawn a holodd sut y câi achosion diogelu eu rheoli pan na fo ataliad ar waith, a nododd y dylid cyfeirio'n benodol at ddiogelwch staff ochr yn ochr â diogelwch cleifion. Cadarnhaodd C Clarke fod staff sydd wedi’u hatal yn cael cyflog llawn pan fo hynny'n gymesur, a bod dewisiadau amgen yn cael eu hystyried (yn hytrach nag atal staff) er mwyn ceisio rheoli risg diogelu. Cydnabu y dylid cynnwys diogelwch staff a chleifion yn benodol mewn ystyriaethau diogelu.

Gofynnodd C Thompson a yw data cysylltiadau gweithwyr yn cael ei adolygu yn ôl nodweddion gwarchodedig, yn enwedig mewn perthynas â phryderon ynghylch cydraddoldeb. Cadarnhaodd C Clarke fod data Cysylltiadau Gweithwyr yn cael ei adolygu yn ôl demograffeg a nodweddion gwarchodedig er mwyn gallu canfod patrymau. Rhoddodd H Daniel sicrwydd y caiff camau penodol eu cymryd os deuir o hyd i faterion (e.e. o fewn grwpiau staff penodol).


	Penderfyniad:
	NODWYD yr adroddiad 

	Cam Gweithredu:
	Ni nodwyd unrhyw un.

	6.3
	Canolbwyntio ar y Cynllun Pobl - Archwiliad Dwfn Recriwtio
Cyflwynodd N Price ac E Summerhayes yr Archwiliad Dwfn Recriwtio, "Blaenoriaethau Denu ac Adnoddau 2026/2027", lle nodir y cynnydd o ran denu mwy o staff, cryfhau’r gallu i recriwtio, a gwella siwrnai ymgeiswyr. 

Tynnodd y cyflwyniad sylw at frand gwell y cyflogwr, mwy o ymgysylltu cymunedol, dulliau recriwtio amgen, ac effeithiau cadarnhaol cynnar ar amlygrwydd swyddi gwag ac amser cyflogi, a nodwyd bod angen gwneud rhagor o waith i ymgorffori dulliau recriwtio cynhwysol sy'n seiliedig ar werthoedd ledled y sefydliad.

Gofynnodd G Hughes sut y byddai'r sefydliad yn ymgorffori ymhellach werthoedd a dulliau recriwtio sy’n seiliedig ar ymddygiadau, a nododd y risgiau tymor hwy sy’n gysylltiedig â phenodi unigolion sy’n ymddwyn yn amhriodol. Dywedodd N Price y byddai hyn yn cael ei gyflawni trwy gryfhau gallu rheolwyr i recriwtio, gydag chymorth, hyfforddiant ac arweiniad cliriach.

Ychwanegodd E Summerhayes fod defnydd cynyddol o Ddeallusrwydd Artiffisial mewn ceisiadau yn cadarnhau bod angen dulliau asesu mwy cadarn, a chadarnhaodd fod gwaith ar y gweill gyda'r tîm Cynhwysiant a Datblygu Sefydliadol i gryfhau dulliau recriwtio cynhwysol sy'n seiliedig ar werthoedd.


	Penderfyniad:
	NODWYD yr adroddiad

	Cam Gweithredu:
	Ni nodwyd unrhyw un.

	6.4
	Adroddiad Metrigau'r Gweithlu
Cyflwynodd N. Price yr adroddiad a thynnodd sylw at y materion canlynol: 

Cododd N Mesher gwestiynau ynglŷn â data'r gweithlu ar gyfer staff Ystadau a Chyfleusterau, a nododd y cyfraddau absenoldeb salwch cymharol uchel a’r cyfraddau trosiant cymharol uchel. Holodd beth yw’r sefyllfa bresennol a beth yw lefel y pryder yn y maes hwn.
Dywedodd S May na ddylai cydberthynas uniongyrchol fodoli rhwng Ystadau a Chyfleusterau, a nododd fod y materion yn ymwneud i raddau helaeth â gweithlu’r tîm Cyfleusterau, ac y byddai dadansoddiad cliriach o’r data yn cael ei gyflwyno fel rhan o'r adroddiad Ystadau ac Ynni.

Ychwanegodd N Price fod proffil y gweithlu’n heneiddio a’i fod yn cynrychioli un o'r meysydd pryder mwyaf o ran canran ar draws metrigau'r gweithlu. Cadarnhaodd y bydd sylw penodol yn cael ei roi i’r maes hwn ac ymrwymodd i ddarparu dadansoddiad penodol mewn adroddiad ar Fetrigau'r Gweithlu yn y dyfodol.


	Penderfyniad:
	NODWYD yr adroddiad

	Cam Gweithredu:
	Ni nodwyd unrhyw un.

	7
	CONGLFAEN STRATEGOL – CYNNAL EIN DYFODOL

	7.1
	Adroddiad Cyllid Mis 12
Cyflwynodd S. May yr adroddiad Cyllid Mis 12, a thynnodd sylw’r Pwyllgor at y materion allweddol canlynol:

· Cyflawnodd y Bwrdd Iechyd warged bach ar ddiwedd y flwyddyn, ac adroddwyd £0.2 miliwn yn ystod y mis a £0.1 miliwn hyd yn hyn eleni , gan adlewyrchu’r ffaith bod anghydfod o fewn y Bwrdd Iechyd wedi’i ddatrys yn llwyddiannus a chan adlewyrchu rheolaeth ariannol effeithiol ar ddiwedd y flwyddyn. Mae hyn yn darparu hyblygrwydd cyfyngedig ond defnyddiol wrth i'r cyfrifon symud i’r cam archwilio.

· Er bod y cydbwysedd ariannol statudol wedi’i gyflawni, mae'r sefyllfa reolaidd sylfaenol yn parhau i fod yn her. Yn erbyn cynllun gwreiddiol i gyflawni gwarged rheolaidd o £1.7m, daeth y flwyddyn i ben gyda diffyg rheolaidd sylfaenol o £9.2m, gan dynnu sylw at bwysau strwythurol parhaus o fewn grwpiau gofal.

· Dangosodd perfformiad ariannol y Grŵp Gofal ddiffygion sylweddol mewn Gofal wedi’i Gynllunio, Gofal heb ei Drefnu, Iechyd Meddwl ac Anableddau Dysgu, a Phlant a Theuluoedd, wedi'u gwrthbwyso'n rhannol gan well perfformiad presgripsiynu o fewn Diagnosteg a Therapïau. Cyflwynodd Cyfarwyddiaethau Corfforaethol danwariant yn ystod y flwyddyn, ond nid yw'r sefyllfa hon yn gynaliadwy yn y flwyddyn ariannol newydd ac mae angen rhoi camau rheoli pellach ar waith.

· Cyflawnwyd y rhaglen gyfalaf yn llwyddiannus, gyda gwarged o £79k yn erbyn y Terfyn Adnoddau Cyfalaf, er mai hwn oedd y dyraniad cyfalaf mwyaf a dderbyniwyd erioed gan y Bwrdd Iechyd. Mae hyn yn adlewyrchu cyflawni cryf gan y timau Cyllid ac Ystadau ynghanol rhaglen gymhleth a swmpus.
 

Llongyfarchodd P Roseblade ac N Mesher y tîm ar gyflawni'r sefyllfa ar ddiwedd y flwyddyn ac ar gyflawni'r rhaglen gyfalaf, gan nodi'r cymhlethdod a'r ymdrech barhaus y bu’n rhaid ei rhoi ar waith. 

Holodd P Roseblade a fyddai arbedion heb eu cyflawni o 2025 / 2026 yn cael eu dwyn ymlaen i gynlluniau arbed 2026 / 2027. Cadarnhaodd S May fod rhai cynlluniau cynilo wedi'u hailasesu fel rhai na ellir eu cyflawni, tra bod eraill wedi parhau i'r flwyddyn gyfredol. Dywedodd y byddai dibyniaeth ar feysydd fel arbedion effeithlonrwydd presgripsiynu yn parhau, ond y byddai angen eu monitro’n fanwl.


	Penderfyniad: 
	TRAFODWYD a NODWYD yr Adroddiad.

	Cam Gweithredu:
	Ni nodwyd unrhyw un.

	7.2
	Adroddiad Perfformiad Cyllid Mis 9
Cyflwynodd S May yr adroddiad ar Adroddiad Perfformiad Cyllid Mis 9, lle cafwyd ddiweddariad am berfformiad ariannol yn ystod y flwyddyn a chynnydd yn erbyn y cynllun ariannol cymeradwy. Tynnodd yr adroddiad sylw at waith monitro parhaus ar wariant ac arbedion, sef rhywbeth a gaiff ei reoli'n weithredol trwy gyfrwng adolygiadau cyllid a pherfformiad misol. Mae gwaith ar y gweill ar draws nifer o Grwpiau Gofal, gan gynnwys Cyfarwyddiaethau Corfforaethol, i gryfhau’r gafael ariannol ac i gyflawni arbedion yn 2026/27.


	Penderfyniad: 
	TRAFODWYD a NODWYD yr Adroddiad.

	Cam Gweithredu:
	Ni nodwyd unrhyw un.

	7.3
	Adroddiad Monitro'r Rhaglen Cyflawni Cyfalaf 
Nododd S May fod rhaglenni mawr, gan gynnwys parhau i gyflawni'r rhaglen gyfalaf fwyaf hyd yn hyn yn llwyddiannus, yn cyflawni gwarged bach ar ddiwedd y flwyddyn yn erbyn y Terfyn Adnoddau Cyfalaf, a’u bod yn dangos rheolaeth ariannol gref a rheolaeth gref ar raglenni. Yn yr adroddiad, nodwyd y dyraniadau cyfalaf disgresiynol arfaethedig ar gyfer 2026/27, gan gynnwys y defnydd o orymrwymiad arfaethedig i reoli risg a llithriad, ac amlygwyd graddfa Rhaglen Gyfalaf Cymru Gyfan, gan gynnwys cynlluniau mawr yn Ysbyty'r Tywysog Siarl a buddsoddiad ehangach yn yr ystad. 

 Soniodd S. May am y bwriad i gael gwared ag Ysbyty Bwthyn Pontypridd, a nododd fod y gwasanaethau wedi'u hadleoli ac y bydd y broses o gael gwared â’r ysbyty’n mynd rhagddi yn unol â phrotocol y sector cyhoeddus. Hefyd, cydnabu’r gwelliannau parhaus yng nghyflwr yr ystad ochr yn ochr â'r angen parhaus i reoli gwaith cynnal a chadw sydd wedi ôl-gronni trwy gyfrwng buddsoddiad cyfalaf parhaus.


	Penderfyniad:
	TRAFODWYD a NODWYD yr adroddiad, a CHYMERADWYODD y Pwyllgor y dylid rhoi’r bwriad i waredu Ysbyty Bwthyn Pontypridd gerbron y Bwrdd.

	Cam Gweithredu:
	Ni nodwyd unrhyw un.

	7.4
	Adroddiad Perfformiad Ystadau ac Ynni
Cyflwynodd S May yr Adroddiad Perfformiad Ystadau ac Ynni, gan nodi bod Llawr Gwaelod a Llawr Cyntaf Ysbyty’r Tywysog Siarl wedi cyrraedd y rhestr fer ar gyfer sawl gwobr. Tynnodd sylw at welliannau yng nghyflwr yr ystad, sy'n adlewyrchu buddsoddiad cyfalaf parhaus, a dywedodd fod y defnydd o le wedi rhagori ar dargedau perfformiad Cymru. Soniodd am leihau’r gwaith cynnal a chadw sydd wedi ôl-gronni a nododd raddfa'r portffolio eiddo, sy'n werth tua £692m, gyda 78% o'r ystad wedi'i hadeiladu ers 1985.

Holodd N Mesher am ddata sy'n gysylltiedig â'r gweithlu mewn perthynas â gweithgarwch ystadau, gan gynnwys cynhyrchiant a niferoedd swyddi. Dywedodd S May na ddylid cysylltu hyn yn uniongyrchol â pherfformiad Ystadau yn unig, gan fod y materion yn ymwneud i raddau helaeth â gweithlu’r tîm Cyfleusterau, a chadarnhaodd y byddai dadansoddiad pellach yn cael ei gynnal.


	Penderfyniad:
	NODWYD yr adroddiad.

	Cam Gweithredu:
	Ni nodwyd unrhyw un.

	8.
	YR AGENDA GYDSYNIO

	8.1
	Eitemau i'w Cymeradwyo 

	8.1.1
	CYMERADWYWYD Cofnodion Heb eu Cadarnhau y Cyfarfod a gynhaliwyd ar 22 Ionawr 2026.

	8.1.2
	CYMERADWYWYD Cofnodion Heb eu Cadarnhau y Cyfarfod Mewn-Bwyllgor a gynhaliwyd ar 22 Ionawr 2026.  

	8.1.3
	Cadarnhaodd y Pwyllgor Gamau Gweithredu Brys y Cadeirydd ar gyfer Cymeradwyo'r Polisïau canlynol: 
· Polisi Disgyblu Cymru Gyfan a Pholisi Gwella Perfformiad yn y Gwaith Cymru Gyfan
· Polisi Absenoldeb Tadolaeth 

	8.2
	Eitemau i'w Nodi

	8.2.1
	NODWYD Ffurflenni Monitro Mis 10,11 a 12 i Lywodraeth Cymru.

	8.3
	NODWYD Adroddiad Prif Bwyntiau Is-bwyllgor Cynllunio, Perfformiad a Chyllid y Cyd-bwyllgor Comisiynu.

	8.4
	NODWYD Cylch Busnes Blynyddol 2026 y Pwyllgor.

	9.
	 CAU BUSNES Y CYFARFOD

	9.1
	Unrhyw Fusnes Brys Arall

	
	Ni nodwyd unrhyw fusnes brys

	9.2
	Adroddiad Prif Bwyntiau'r Pwyllgor i'r Bwrdd
Awgrymwyd yr eitemau canlynol gan G. Watts i'w cynnwys yn yr Adroddiad o’r Prif Bwyntiau:
· Cofnod Cleifion Electronig Iechyd Meddwl
· Methu â chyrraedd targedau 12 awr yr Adran Achosion Brys 

Dywedodd G Hughes y byddai'n briodol i'r Pwyllgor nodi'n ffurfiol y newid i'r gwasanaeth brys sy'n ymwneud â gwasanaethau gastro, y rhoddwyd gwybod amdano i Aelodau'r Bwrdd yn gynharach y diwrnod hwnnw. Cadarnhaodd G Watts fod y papur llawn wedi'i gylchredeg, ac y dylid cofnodi'r briff a'r penderfyniad yn ffurfiol.

	9.3
	Adborth o’r Cyfarfod
Gwahoddwyd yr aelodau gan y Cadeirydd i roi adborth yn y cyfarfod neu y tu allan os oedd hynny'n well ganddynt.  Yn ôl adborth gan yr Aelodau, byddai'n ddefnyddiol pe bai'r Adran Gyllid yn cael ei symud yn uwch i fyny’r Agenda. 

	10
	CAU'R CYFARFOD

	
	Dyddiad ac Amser y Cyfarfod Nesaf
Dydd Mawrth 28 Gorffennaf 2026 am 14.00 pm – 16.30 pm

